ЕгъэджакIуэ нэсыр ягъэлъапIэ
Мэлбахъуэ Тимборэ и цIэр зезыхьэ Лъэпкъ библиотекэм иджыблагъэ щекIуэкIащ филологие щIэныгъэхэм я кандидат, доцент, Къэбэрдей-Балъкъэр къэрал университетым и егъэджакIуэ нэхъыжь дыдэхэм ящыщ Иуаныкъуэ Нурбий и ныбжьыр илъэс 90 зэрырикъуам теухуа гуфIэгъуэ зэхыхьэ. Абы зыкърагъэхьэлIат Нурбий и лэжьэгъуу щытахэм ныбжьэгъухэм, зэман зэхуэмыдэхэм абы иригъэджахэм, и гуащIэмрэ зэфIэкIымрэ щыгъуазэу пщIэ лей хуэзыщIхэм.
Библиотекарь нэхъыжь Безыр Ленэ къызэригъэпэща зэIущIэр IуэхущIапIэм и тхьэмадэ Емуз Анатолэ къыбгъэдэкI фIэхъус псалъэхэмкIэ къызэIуихащ лъахэху- тэ къудамэм и унафэщI Гергоковэ Лейлэ. Абы тхылъ гъэщIэгъуэнхэр тыгъэ хуищIащ Нурбий. АдэкIэ зэIущIэр дахэу, щIэщыгъуэу иригъэкIуэкIащ «Горянка» газетым и корреспондент Битокъу Маринэ. Ар гуапэу тепсэлъыхьащ Нурбий и лэжьыгъэм, и зэфIэкIым, сыт хуэдэ ныбжьым итхэми ар фIыуэ зэралъагъум, тхыдэ-филологие факультетым и деканым и къуэдзэу щыщыта зэманым щегъэжьауэ ар студент гъащIэм и дамыгъэ пэлъытэ зэрыхъуам, езы Маринэ къызыхэкIа унагъуэм Нурбий егъэлеяуэ зэралъытэм, нэгъуэщIхэми.
Щымыгъуазэхэм ящIэну сыхуейт Иуаныкъуэ Нурбий 1927 гъэм Адыгэ Республикэм и Куэшхьэблэ къуа-жэм къызэрыщалъхуар. Хэку зауэшхуэр къыщыхъеям абы и ныбжьыр илъэс пщыкIуплI фIэкIа хъуатэ-къым, итIани, езыр щIэлъэIури, зэуапIэм кIуащ. Абы и ужькIэ дзэм къулыкъу щищIащ, итIанэ щеджащ Мейкъуапэ дэт педагогикэ институтым. Ар ехъулIэныгъэкIэ къызэриухам къыхэкIыу, Къэбэрдей-Балъкъэр пединститутым и ещанэ кур-сым къащтащ. Уи насып кърихьэкIмэ аракъэ: Иуаныкъуэм еджапIэр къыщиух илъэсым ар университет ящIат, япэ дипломри Бэрбэч ХьэтIутIэ абы къритат. КъБКъУ нэужьым абы Москва аспирантурэр къыщиухащ, и кандидат диссертацэри щыпхигъэкIащ. 1962 гъэм къыщыщIэдзауэ Нурбий КъБКъУ-м щрегъаджэ.
Иуаныкъуэ Нурбий и гъащIэм, и гуащIэм тепсэлъыхьу зэIущIэм къыщыпсэлъащ щIэныгъэлIхэр, илъэс зыбжанэ хъуауэ абы къыдэлажьэ егъэджакIуэхэр. Нурбий 2015 гъэм къыдигъэкIа «Лэжьыгъэ къыхэхахэр» тхылъым и редактор БищIо Борис гупсэхуу тепсэлъыхьащ бзэ щIэныгъэм зи гъащIэр тезыухуа Нурбий ар зыми хуэмыдэу фIыуэ къызэрехъулIам.
Адыгэ диалект псоми фIы дыдэу хэзыщIыкI щIэныгъэлIу Иуаныкъуэм фIэкIа дызэримыIэм къытеувыIащ филологие щIэныгъэхэм я доктор Гъут Iэдэм. Апхуэдэуи ар тепсэлъыхьащ Нурбий и цIыхугъэм, гуапагъэм, и гу хьэлэлагъым.
Зи махуэр ягъэлъапIэ нэхъыжьым хуащI пщIэр, хуаIэ лъагъуныгъэр къыхагъэщащ илъэс куэдкIэ урысыбзэмрэ бзэщIэныгъэхэмкIэ кафедрэм Нурбий щыдэлэжьа Балэ Ири-нэ, Гуманитар къэхутэныгъэхэмкIэ институтым и литературэ къудамэм и щIэныгъэ лэжьакIуэ нэхъыжь, филологие щIэныгъэхэм я доктор Ба- кIуу Хъанджэрий, тхакIуэ, философ, тхыдэдж Бейтыгъуэн Сэфарбий, тхыдэ щIэныгъэхэм я доктор Токъуий Мадинэ, филолог, усакIуэ ЕмыкI-Темыржан Галинэ, КъБКъУ-м тхыдэмкIэ, филологиемкIэ, хъыбарегъащIэ IэнатIэхэмкIэ и факультетым адыгэбзэмрэ литературэмкIэ и кафедрэм и лэжьакIуэ Къардэн Мусэдин, «Эльбрус» тхылъ тедзапIэм и редактор Джэрыджэ Арсен сымэ.
ЗэIущIэр макъамэ пшыналъэхэмкIэ ягъэдэхащ Жыгун Эдуардрэ Дым Аслъэнджэрийрэ.
ИСТЭПАН Залинэ.
